b'\n_START_ARTICLE_\nNiall Chorell\n_START_PARAGRAPH_\nNiall Chorell on irlantilais-suomalainen laulaja, \xc3\xa4\xc3\xa4nialaltaan tenori. H\xc3\xa4n syntyi ja varttui Dublinissa, mutta kouluttautui Suomessa Sibelius-Akatemiassa. H\xc3\xa4n on kansainv\xc3\xa4lisen\xc3\xa4 oratorio- ja konserttisolistina tulkinnut muiden muassa Johann Sebastian Bachin, Ludwig van Beethovenin, Georg Friedrich H\xc3\xa4ndelin, Joseph Haydnin ja Wolfgang Amadeus Mozartin teoksia. Oopperalaulajana Chorell on esiintynyt muun muassa Suomen Kansallisoopperassa sek\xc3\xa4 ulkomailla Espanjassa ja Portugalissa._NEWLINE_Chorell sijoittui toiseksi Lappeenrannan valtakunnallisissa laulukilpailuissa vuonna 2002. Lis\xc3\xa4ksi h\xc3\xa4n sijoittui kolmanneksi Timo Mustakallio -laulukilpailussa. Vuonna 2001 h\xc3\xa4n voitti Lohjan tenorikilpailun.'